Żewġ elezzjonijiet li r-riżultat tagħhom kien differenti minn dawk li l-istħarriġ u l-midja kienu qed jantiċipaw li jsir. Qed nirreferi għal dak li ġara riċenti fl-Amerika u dak li ġara matul is-sajf li għadda fil-Gran Brittanja. L-indikazzjonijiet kienu juru riżultati favur dawk li fl-elezzjonijiet ħarġu telliefa, iżda, rridu nifmu li l-istħarriġ huwa estimu ta' tbassir tar-riżultat. Ġara li meta n-nies ħarġu jivvutaw, semmgħu leħinhom, u l-vot tagħhom mar kontra kull tbassir tar-riżultat. Dawn ir-riżultati urew id-differenza li ħafna popli jħossu bejnhom u bejn il-politiċi li jirrappreżentawhom; it-tifsira ta' aħna u huma. Minkejja l-bumbardament tal-midja fiż-żewġ każijiet kienu qed jimbuttaw aġenda ħafna aktar minn oħra, il-votanti ma tawx kas ta' dan u bbażaw l-għażla tagħhom fuq liema kandidat jew deċiżjoni l-aktar li tirrifletti lilhom. Tassew li Donald J. Trump kellu ħafna każijiet imbarazzanti, iżda, matul il-kampanja tiegħu baqa' konsistenti u tkellem b'mod kontroversjali biex jilħaq lil dawk li jemmnu li l-'ħolma Amerikana' kienet qed tisfaxxa fix-xejn. Trump leħaq saff ta' nies li b'mod ċar għamlu d-differenza bil-vot tagħhom. F'kelma oħra Trump rebaħ il-vot popolari. Wara li konna xhieda ta' dawn ir-riżultati, Simon Busuttil ħassu ispirat, tant li mal-ewwel okkażjoni li kellu attakka lill-Prim Ministru; li Joseph Muscat huwa establishment. Qed ikun tassew trasparenti fi ħsiebu, qed juri x-xewqa li bħalma sar fil-Gran Brittanja u l-Amerika, jiġri l-istess hawn Malta. Intant qed jipprova jpenġi lil Joseph Muscat bħala establishment bl-iskop li l-poplu Malti jivvota kontrih u l-PN jirbaħ il-vot popolari. Iżda, mhux qed jirrealizza li qabel il-poplu Brittaniku u Amerikan, il-Malti lura fis-sena 2013, kien diġà vvota kontra establishment li Busuttil kien jagħmel parti integrali minnu. Simon Busuttil kien il-viċi kap u l-awtur tal-manifest elettorali. Minkejja li l-medja tan-nies kienet u għadha favur il-Partit Nazzjonalista, għażlet li tivvota favur il-bidla, il-bidla li kien jinħass il-bżonn tagħha u li llum il-ġurnata qed naraw il-frott. Il-poplu kien għamel għażla li jwarrab gvern li kien magħmul minn nies bi swaba ta' qarnita mqabbda mal-poter. Ir-riżultat kien xhieda ta' dan. Huwa magħruf li d-distakk ta' bejn il-Prim Ministru u Simon Busuttil. Il-popolarità li jgawdi Joseph Muscat mhux mibnija fuq numri fuq il-karta, iżda fuq bażi personali u livell ta' karattru; wieħed li jara t-tazza nofsha mimlija u jitrażmetti l-enerġija pożittiva fuq il-kabinett li jmexxi, u l-ieħor huwa xempju ta' negattività. Qed iwassal messaġġi negattivi għand poplu li huwa konxju ta' dawn it-tentattivi ddisprati. Minkejja li d-distakk huwa kbir, xorta għad baqa' aktar xi jsir. Gvern pożittiv qatt ma jgħid li huwa lest, għal kuntrarju jkompli jfittex l-iżbalji biex jikkoreġihom u fil-proċċess jaqdi l-poplu Malti li jkun tassew ħaqqu. Hemm barra għad hemm nies li jħossuhom imwarrba, bħal meta l-iben li baqa' d-dar ra lil missieru jagħmel festa kbira meta rritorna ħuh wara li naqas lil missieru. B'hekk, anka bħalma rajna fil-baġit li għadda, dan il-Gvern qed jagħti kas ukoll ta' każijiet personali. Qed juri li fil-verità dan il-Gvern jagħti kas ta' kulħadd; żgħir kemm inti żgħir. U bħalma dejjem isostni l-Prim Ministru, għad baqa' aktar xi jsir. Il-Partit Laburista huwa moviment, fejn kulħadd għandu postu. Il-qlub imweġġgħa rridu nduru fuqhom u nitolbuhom skuża sinċiera, u biex nassigurawhom li għadhom parti integrali fil-partit. Bosta se jibqgħu b'qalbhom iebsa, iżda, b'persuni li tassew iridu jisimgħuhom, terġa' tinbet l-imħabba lejn il-partit, il-partit li fil-gvern qed iwassal il-ġid għand kulħadd. Din hija d-dfferenza bejn Malta u l-pajjiżi li semmejna, għandna mexxej li jaf lill-poplu tiegħu. Minkejja li t-triq dejjem tkun għat-telgħa, dejjem irnexxielu jwassal lill-poplu tiegħu għall-avvanzi.